钦定古今图书集成/理学汇编/文学典/第032卷 > 刘𤩽
## 钦定古今图书集成/理学汇编/文学典/第032卷 > 刘𤩽

按《南齐书》本传，“𤩽字子珪，沛国相人，晋丹阳尹惔六
世孙也。祖弘之，给事中。父惠，治书御史。𤩽初，州辟祭
酒、主簿，宋大明四年，举秀才。兄璲亦有名，先应州举。
至是别驾东海王元曾与𤩽父惠书曰：‘此岁贤子充
秀，州闾可谓得人’。除奉朝请，不就。少笃学，博通五经，
聚徒教授，常有数十人。丹阳尹袁粲于后堂夜集，𤩽”
在座，粲指庭中。树谓𤩽曰：“人谓此是刘尹时树，每
想高风。今复见卿，清德可谓不衰矣。”荐为秘书郎，不
见用。除邵陵王郡主簿，安陆王国常侍，安成王抚军
行参军公事，免。𤩽素无宦情，自此不复仕。除车骑行
参军，南彭城郡丞，尚书祠部郎，并不拜。袁粲诛，𤩽微
服往哭，并致赙助。太祖践阼，召𤩽入华林园谈语，谓
𤩽曰：“吾应天革命，物议以为何如？”𤩽对曰：“陛下诫前
轨之失，加之以宽厚，虽危可安；若循其覆辙，虽安必
危矣。”既出，帝顾谓司徒褚渊曰：“方直乃尔，学士故自
过人。”敕𤩽使数入，而𤩽自非诏见，未尝到宫门。上欲
用𤩽为中书郎，使吏部尚书何戢喻旨。戢谓𤩽曰：“上
意欲以凤池相处，恨君资轻，可且就前除，少日当转
国”子博士，便即后授。𤩽曰：“平生无荣进意，今闻得中
书郎而拜，岂本心哉！”后以母老阙养，重拜彭城郡丞。
谓司徒褚渊曰：“自省无廊庙之才，所愿唯保彭城丞
耳。”上又以𤩽兼总明观祭酒，除豫章王骠骑记室参
军，丞如故，𤩽终不就。武陵王晔为会稽太守，上欲令
𤩽为晔讲，除会稽郡丞，学徒从之者转众。永明初，竟
陵王子良请为征北司徒记室𤩽，与张融、王思远书
曰：“奉教使恭召会，当停公事，但念生平素抱，有乖恩
顾。吾性拙人间，不习仕进。昔尝为行佐，便以不能及
公事免黜，此皆眷者所共知也。量己审分，不敢期荣。
夙婴贫困，加以疏懒，衣裳容发，有足骇者。中以亲老
供养，褰裳徒步，脱尔逮”今，二代一纪。先朝使其更自
修正，勉厉于阶级之次，见其䍀缕，或复赐以衣裳。袁、
褚诸公，咸加劝励，终不能自反也。一不复为，安可重
为哉！昔人有以冠一免，不重加于首，每谓此得进止
之仪。古者以贤制爵，或有秩满而辞老；以庸制禄，或
有身病而求归者。永瞻前良，在己何若？又上下年尊，
益不愿居官次废晨昏也。先朝为此，曲申从许，故得
连年不拜荣授，而带帖薄禄。既习此岁久，又齿长疾
侵，岂宜摄𪗋河间之听，厕迹东平之僚，本无绝俗之
操，亦非能偃蹇为高，此又诸贤所当深察者也。近奉
初教，便自希得托迹于客游之末，而固辞荣级，其故
何耶？以古之王侯大人，或以此延四方之士，“甚美者，
则有辐凑燕路，慕君王之义；骧镳魏阙，高公子之仁。
继有追申白而入楚，羡邹枚而游梁。吾非敢叨夫曩
贤，庶欲从九九之遗踪。既于闻道集泮不殊，而幸无
职司拘碍，可得奉温凊，展私计，志在此尔。”除步兵校
尉，并不拜。𤩽姿状纤小，儒学冠于当时，京师士子贵
游，莫不下席受业。性谦率通美，不以高名自居。游诣
故人，唯一门生持胡床随后，主人未通，便坐问答。住
在檀桥，瓦屋数间，上皆穿漏，学徒敬慕，不敢指斥，呼
为青溪焉。竟陵王子良亲往修谒。七年，表世祖为𤩽
立馆，以扬烈桥故主第给之。生徒皆贺。𤩽曰：“室美为
人灾，此华宇岂吾宅邪？幸可诏作讲堂，犹恐见害也。”
未及徙居，遇病，子良遣从𤩽学者彭城刘绘、顺阳范
缜将厨于𤩽宅营齐。及卒，门人受学，并吊服临送，时
年五十六。𤩽有至性，祖母病疽经年，手持膏药，渍指
为烂。母孔氏甚严明，谓亲戚曰：“阿称便是今世曾子。”
阿称，𤩽小名也。年四十馀，未有婚对。建元中，太祖与
司徒褚渊为𤩽娶王氏女。王氏椓壁挂履，土落孔氏
床上，孔氏不悦，𤩽即出其妻。及居父丧，不出庐，足为
之屈，杖不能起。今上天监元年，下诏为𤩽立碑，谥曰
贞简先生。所著文集，皆是礼义，行于世。初，𤩽讲《月令》
毕，谓学生严植曰：“江左以来，阴阳律数之学废矣。吾
今讲此，曾不得其髣髴。”时济阳蔡仲熊礼学博闻，谓
人曰：“凡锺律在南，不容复得调平。昔五音金石。本在
中土。今既来南。土气偏陂。音律乖爽。”仲熊历安西记
室尚书左丞。